**Hölgyeim és Uraim, Kedves Fiatalok, Tisztelt Vendégeink!**

Szeretettel és tisztelettel köszöntöm Önöket. Köszönöm, hogy elfogadták meghívásomat és jelenlétükkel megtisztelték az évtizedes hagyománnyal bíró év végi fogadásunkat. E fogadáson a szokásoknak megfelelően mérleget vonunk, köszönetet mondunk mindazoknak, akik munkánkban segítettek és köszöntjük azokat, akik ebben az esztendőben is öregbítették városunk jó hírét, de hogy hűek legyünk önmagunkhoz és a 2016-os esztendőhöz, ezt is egy kicsit másként tesszük.

**Tisztelt Hölgyeim és Uraim!**

Egy évvel ezelőtt az mondtam, hogy a 2016-os esztendő sem ígérkezik habkönnyű évnek, és ez be is igazolódott, de úgy gondolom, hogy álltuk a sarat.

A 2014-ben induló új önkormányzati ciklus elején állapotfelvételt készítettünk városunk működéséről, számba vettük lehetőségeinket, és kollektív bölcsességgel, közösen határoztuk meg céljainkat, jelöltük ki azt az utat, melyen végig kívánunk menni. Tudjuk, azt, hogy ahhoz, hogy városunkat továbbra is a megye meghatározó települései között lehessen számon tartani, változásokra és a kínálkozó lehetőségek kihasználására van szükség. Tudjuk, hogy lépéseket kell tennünk a munkahelyteremtés, a foglalkoztatás bővítés, a vállalkozás élénkítés területén, tudjuk, hogy több szempontból is vonzóvá kell tennük településünket, úgy, hogy a gazdasági stabilitásunkat fenntartsuk és azt is tudjuk, hogy mindezek eléréséhez példátlan összefogásra van szükség. Ennek szellemében dolgoztunk az elmúlt években, és tettük ezt 2016-ban is.

Az elképzeléseinket a pályázati kiírásokhoz igazítva dolgoztuk ki, melyek alapján 1,8 milliárd forint összegben nyújtottunk be pályázatokat több témában. Így pályáztunk a helyi gazdaságélénkítés, a foglalkoztatás növelésének elősegítése érdekében az ipari parkunk alapinfrastruktúrájának kiépítésére, valamint egy agrárlogisztikai központ létrehozására. De pályáztunk kerékpárút építésére, csapadékvíz elvezetésre, közösségi tér modernizálására, szociális ellátást biztosító épület felújítására, valamint energetikai korszerűsítésre is. Idén felcsillant annak a lehetősége is, hogy egy állami beruházással legalább 250 új munkahely és jó néhány vállalkozás jöhet létre, a meglévők stabilizálódhatnak, melyek mind a fejlődésünket szolgálnák. Ennek érdekében a város is jelentős kötelezettségeket vállalt. Mindezek a jövőt jelenthetik, de gondoltunk a mára is, hiszen stabilan gazdálkodtunk, melynek köszönhetően működtetni tudtuk az intézményeinket és egy kicsit szépíteni, építeni is tudtuk városunkat.

Az anyagi javak és az épített környezet fejlesztése mellett, más módon is igyekeztünk vonzóvá tenni településünket. Átalakítottuk a közművelődést, nagy hangsúlyt fektettünk a városmarketingre, megnyitottuk a Turisztikai Információs Pontot. A hagyományokkal rendelkező városi programjainkat új köntösbe öltöztettük, új programokat szerveztünk, így méltán lehetett büszke minden bátaszéki a megújult Orbán napra, a majálisra, az utca fesztiválra, a Város Napja rendezvényre, az idősek napja, a 70 éven felüliek adventi rendezvényére, vagy az első alkalommal megrendezett Adventi Forgatag elnevezésű rendezvényre is. És nem szabad megfeledkeznünk az első Bátaszéki Bor Napok fesztiválról sem, mely reményeim szerint bejelentkezett a térség méltán kedvelt bor fesztiváljai közé.

Sok minden kellett ahhoz, hogy mindezeket megvalósítsuk. Én csak egy dolgot emelnék ki, és ez az összefogás.

**Kedves Vendégek!**

Igen, az összefogás. Mert tudtunk, akartunk közösségben gondolkodni, és ebben a közösségben rejlő erő kellett ahhoz, hogy életünk több területén is sikeres évet zárjunk, mi Bátaszékiek. Mert mi Bátaszékiek megmutattuk, ha összefogunk, és nagyon akarjuk, a molyhos tölgy lesz ez év fája Európában, és így lett. Összefogtunk is sikeresek voltunk a Nemzeti Bor Maraton versenyében. De összefogásnak köszönhetően méltó házigazdái voltunk az Országos Székely Találkozónak vagy éppen a Megyei Polgárőr Napnak. Mindezen alkalmakkor mindannyian büszkék voltunk arra, hogy Bátaszékiek vagyunk.

**Hölgyeim és Uraim!**

Egy város, egy közösség akkor működik jól, ha mindenki, legyen az egyén, vállalkozás, társadalmi szervezet, önkormányzat e közösségen belül megtalálja és elfogadja a helyét és teszi a dolgát. Ránk, Bátaszékiekre ez volt a jellemző és ezért is tudtunk véleményem szerint sikeres évet zárni. Bár voltak és lesznek is szirénhangok, de úgy gondolom, hogy ezek már nem tudnak nekünk Bátaszékieknek ártani, mert mi összetartó közösség lettünk. Köszönöm mindenki segítségét ebben.

**Kedves Jelenlévők!**

Mindannyian tudjuk, hogy a közösség egyének sokaságából áll, és mindenki a maga módján hasznos tagja e közösségnek, és mint ahogy azt az előzőekben említettem, így együtt tudtunk erősek lenni. Ettől függetlenül engedjék meg, hogy ebben az esztendőben rendhagyó módon néhányukat megemlítsem, és köszöntsem, mert hosszú éveken keresztül szolgálták közösségünket.

Köszöntöm **Dr. Pataki Anna** fogorvost, aki az esztendő végével befejezi aktív gyógyító tevékenységét. Bátaszéken végzett 43 éves munkájával méltán vívta ki a bátaszékiek elismerését és tiszteletét. Ma a címzetes főorvosi cím használatát tanúsító díszoklevél átadásával is szeretnénk elismerni és megköszönni lelkiismeretes és több évtizeden keresztül végzett kitartó munkáját, egyben jó pihenést kívánunk.

Engedjék meg, hogy köszöntsem és köszönetet mondjak **Péter József -nek,** Józsi bácsinak, a város Pro Urbe kitüntetettjének,akielévülhetetlen érdemeket szerzett többek között a Bátaszéki Önkéntes Tűoltóság újjá szervezésében, jelenlegi működtetési forma kialakításában. Józsi bácsi, a Tűzoltó Köztestület elnöki feladatait még január 31-ig ellátja, de ezt követően átadja a tűzoltó fecskendő irányítását a fiataloknak. Köszönöm a lelkiismeretes és több évtizeden keresztül kitartó munkáját, egyben jó pihenést kívánok.

És engedjék meg, hogy végül még valakit köszöntsek. Sokan ismerjük és szeretjük, de sokan nem tudjuk milyen kiváló sportoló. **Dudás József –** azAlisca Nyilai Íjász Egyesület legrégebbi tagja, 1999-től az egyesület sportolója. Idén 7 aranyéremmel, 1 ezüstéremmel és 1 bronzéremmel büszkélkedhet és ezzel is öregbítette Bátaszék hírnevét. Igazi "íjász ikon". Bátaszéken mindenki, a kisgyerekektől az idősekig tudja, hogy Józsi, a Hangfal-együttes néven vidám zenés esteken szórakoztatja az egybegyűlt közönséget. Köszönjük a sport és közösségi tevékenységedet.

**Kedves Vendégeink!**

Ebben az esztendőben egyesületeink, hogy sport nyelven fogalmazzak hozták a tőlük elvárt kötelezőt. Büszkén lehettünk a Legjobb Utcai Csapat Eb és kupa eredményeire, a BSE karatékák éremgyűjteményére vagy éppen Nagy Ákos megyei kitüntetésére és nemzetközi sportdiplomáciai sikerére. De kórusaink sikeres fellépései, vagy táncegyütteseink sikeres minősítései is büszkeséggel töltenek el bennünket. Idén büszkék lehettünk a polgárőrein 25 éves jubileumára, országos elismeréseire. Köszönet mindenkinek, aki ezen szép sikerek elérésében közreműködött.

De köszönetet szeretnék mondani a vállalkozóknak, vállalkozások vezetőinek önzetlen segítségükért, amelyet mind az egyesületek, mind az önkormányzat irányában megtapasztalhattunk, hiszen támogatásuk, segítségük nélkül nem lenne a városi óvodának só szobája, szerényebben tudnánk programokat szervezni, nehezebben működnének egyesületeink és kevesebb rászoruló család részesülhetne segítségben.

**Tisztelt Jelenlévők!**

A mai alkalom a városunk fiataljairól is szól, hiszen a több éves hagyományt új köntösbe öltöztetve, szeretnénk köszönteni és elismerni mindazokat, akik a tanulmányok, a közösségi élet, a sport, vagy éppen a művészet területén végeztek kiemelkedő munkát, értek el kiemelkedő eredményeket, ezzel is hozzájárulva városunk hírnevének öregbítéséhez. Részükre idén első alkalommal „Fiatalok a Városért” elismerő oklevelet adunk át, megköszönve tevékenységüket, munkájukat.

**Kedves Barátaim!**

Néhány nappal karácsony és egy új esztendő előtt mit is kívánhatnék magunknak. Mivel olyan világban élünk, ahol elsősorban az elért eredmények számítanak, így azt kívánom, hogy amit elterveztünk városunk, közösségünk, a jövőnk érdekében azt meg tudjuk valósítani. Ehhez kívánok egészséget, erőt, kitartást és összefogást.

Ha viszont olyan világban élhetnénk, amelyben az értékmérő a szeretet lenne, akkor azt kívánnám mindenkinek, amit Wass Albert mondott és kívánt:

*„Küszöbön áll a nap, az az egyetlen egy nap az évben, mely hivatalosan is a szereteté. Háromszázhatvanöt nap közül háromszázhatvannégy a gondjaidé, a céljaidé, munkádé, és a szereteté csupán egyetlen egy, s annak is az estéje egyedül. Pedig hidd el, Ismeretlen Olvasó, fordítva kellene legyen. Háromszázhatvannégy nap a szereteté, s egyetlen csak a többi dolgoké, s még annak is elég az estéje.”*

**Áldott, békés, boldog karácsonyt kívánok mindenkinek!**